Trevor Noah groet ‘The Daily Show’Trevor Noah (Foto: Facebook) Die komediant Trevor Noah het aangekondig dat hy Comedy Central se The Daily Show na sewe jaar as aanbieder vaarwel roep. Dié 38-jarige Suid-Afrikaner het Donderdagaand die nuus aan ŉ gehoor bekendgemaak wat die program se opname in New York bygewoon het. ŉ Greep van Noah se aankondiging is later op The Daily Show se Twitter-rekening gedeel. A special message from Trevor Noah pic.twitter.com/lMM8ll51fu — The Daily Show (@TheDailyShow) September 30, 2022 Noah was ŉ relatief onbekende gesig op die Amerikaanse kassie toe hy in 2015 die leisels by Jon Stewart oorgeneem het. Hy het sy dankbaarheid teenoor die program uitgespreek en gesê dit was ŉ wonderlike geleentheid om gasheer vir dié satiriese aktualiteitsprogram te wees. “Ek wil elke kyker bedank, vir elkeen wat hierna gekyk het,” het Noah gesê. “Ek het nooit gedroom dat ek hier sou wees nie.” Dit voel amper soos ŉ toneel uit Charlie and the Chocolate Factory, het Noah geskerts. “Ek het hierheen gekom vir ŉ toer van die vorige vertoning en toe ek weer sien, word die sleutels aan my oorhandig.” Noah het verder gesê hy was mal daaroor om die program aan te bied en dat dit beslis een van sy grootste uitdagings en vreugdes was. “Ek het daarvan gehou om ŉ manier te probeer vind om mense te laat lag, selfs op die slegste dae en wanneer die stories besonder goor was. Ons het saam gelag en ons het saam gehuil.” Dit is nie duidelik wanneer Noah se uittrede plaasvind, en of die Paramount Global-kabelnetwerk al ŉ opvolger in die oog het nie. Dit lyk wel of Noah voortaan meer skerpskertsery (stand-up comedy) wil doen. “Ek het twee jaar in my woonstel deurgebring, nie op die pad nie. Toe ek weer by skerpskertsery uitkom, het ek besef daar is nog ŉ deel van my lewe daar buite wat ek wil aanhou verken. Ek mis dit om ander tale te leer. Ek mis dit om na ander lande te gaan en vertonings aan te bied.” Bronne: Variety, CNN Entertainment, The Guardian